
CAMERA DEPUTAŢILOR
Comisia  pentru  cultură, arte, mijloace de informare în masă

RAPORT

asupra Propunerii legislative privind înfiinţarea, 

în Municipiul Cluj – Napoca, a „Muzeului Durerii“, 

secţie a Muzeului Naţional de Istorie a Transilvaniei

Propunerea legislativă privind înfiinţarea, în Municipiul Cluj – Napoca, a „Muzeului Durerii“, secţie a Muzeului Naţional de Istorie a Transilvaniei (Pl 267/2003) a fost transmisă Comisiei pentru cultură, arte, mijloace de informare în masă cu adresa nr. 267/29.05.2003, Comisia pentru cultură, arte, mijloace de informare în masă fiind sesizată în fond. Propunerea legislativă a fost trimisă, spre avizare, Comisiei juridice, de disciplină şi imunităţi şi Comisiei pentru buget, finanţe şi bănci, care, până la redactarea prezentului raport, nu au transmis avizele lor. În redactarea raportului, Comisia a ţinut cont de avizul emis de Consiliul Legislativ. 

.
Propunerea legislativă face parte din categoria legilor ordinare, potrivit prevederilor art. 72 alin. (1) din Constituţia României.

Propunerea legislativă a fost dezbătută în şedinţele Comisiei din zilele de 26 august şi, respectiv, 16 şi 23 septembrie 2003. 

În conformitate cu prevederile art. 52 din Regulamentul Camerei Deputaţilor, la dezbaterea propunerii legislative au participat, ca invitaţi, d-nii deputaţi Ioan Miclea şi Radu Ciuceanu, în calitate de iniţiatori ai Propunerii. 


La lucrările Comisiei au fost prezenţi, în ziua votului, 18 deputaţi, din totalul de 19 membri ai Comisiei.


Raportul Comisiei a fost adoptat cu unanimitatea voturilor celor prezenţi în sală în momentul votării (11 voturi pentru).


În urma dezbaterii, Comisia pentru cultură, arte, mijloace de informare în masă propune respingerea Propunerii legislative privind înfiinţarea, în Municipiul Cluj – Napoca, a „Muzeului Durerii“, secţie a Muzeului Naţional de Istorie a Transilvaniei. Decizia de respingere este motivată de faptul că, potrivit prevederilor Legii muzeelor şi a colecţiilor publice nr. 311/2003, înfiinţarea, organizarea şi clasificarea muzeelor se face prin procedurile precizate în acel act normativ. Astfel, în art. 20 al acestei legi, se precizează că, pentru înfiinţarea unei secţii, într-un muzeu, este suficientă decizia conducerii instituţiei publice în cauză – deci, în această situaţie, a Muzeului Naţional de Istorie a Transilvaniei – şi, de la caz la caz, obţinerea acreditării, din partea Ministerului Culturii şi Cultelor, nefiind, aşadar, necesară emiterea unei legi.

Având în vedere că membrii Comisiei consideră salutară înfiinţarea unei asemenea secţii muzeale, a fost solicitat, în scris, sprijinul organizatoric, financiar şi administrativ, din partea Ministerului Culturii şi Cultelor şi a Consiliului Judeţean Cluj, pentru ca această secţie să poată fi înfiinţată, în cel mai scurt timp posibil, potrivit procedurilor legale în vigoare. 

